b'\n_START_ARTICLE_\nUltrafiltracija\n_START_SECTION_\nKoncentracijska polarizacija\n_START_PARAGRAPH_\nKadar se za lo\xc4\x8devanje snovi uporablja membrana, je koncentracija vseh snovi, ki membrane ne prehajajo vi\xc5\xa1ja ob povr\xc5\xa1ini membrane, kot v glavnini toka raztopine. Oblikuje se torej mejna plast s precej visoko koncentracijo snovi, ki se odstrani z membrano. Ta pojav je znan kot koncentracijska polarizacija in se pojavlja v vseh oblikah ultrafiltracije in lo\xc4\x8devanja z reverzno osmozo. Debelina sloja in njegova koncentracija sta odvisna od ve\xc4\x8d pogojev, ki vladajo v membranskem sistemu. Membranski tok in hitrost pretoka vhodne teko\xc4\x8dine sta pomembni spremenljivki pri nadzorovanju debeline in koncentracije mejne plasti. Mejna plast ovira pretok vode skozi membrano, poleg tega pa visoka koncentracija delcev v mejni plasti ni\xc5\xbea kakovost permeata. Zato se v praksi uporabljajo relativno hitri pretoki teko\xc4\x8din, kar zmanj\xc5\xa1a efekt koncentracijske polarizacije.\n_START_SECTION_\nUltrafiltracijske membrane\n_START_PARAGRAPH_\nUltrafiltracijske membranske naprave obstajajo v obliki plo\xc5\xa1\xc4\x8de in okvirja, spiralne in cevaste konfiguracije. Vse konfiguracije se uspe\xc5\xa1no uporabljajo v razli\xc4\x8dne procesne namene, saj je vsaka konfiguracija posebej primerna za specifi\xc4\x8dno uporabo. V\xc4\x8dasih lahko uspe\xc5\xa1no uporabimo tudi ve\xc4\x8d kot eno konfiguracijo. Za doseganje visoke \xc4\x8distosti vode se po navadi uporabljajo spiralne in kapilarne konfiguracije. Izbira konfiguracije je odvisna od vrste in koncentracije koloidnega materiala ali emulzije. Pri bolj koncentriranih raztopinah se uporabljajo bolj odprte konfiguracije, kot na primer konfiguracija v obliki plo\xc5\xa1\xc4\x8de in okvirja ter cevasta konfiguracija. V vseh konfiguracijah je potrebno optimalno prilagoditi sistem, pri \xc4\x8demer je potrebno upo\xc5\xa1tevati hitrost toka, padec tlaka, porabo energije, ma\xc5\xa1enje membrane in stro\xc5\xa1ke naprave.\n_START_SECTION_\nMateriali, primerni za izdelavo membran\n_START_PARAGRAPH_\nZa komercialne ultrafiltracijske membrane se uporablja kar nekaj razli\xc4\x8dnih materialov, najpogostej\xc5\xa1a sta polisulfon in celulozni acetat. V zadnjem \xc4\x8dasu so na tr\xc5\xbei\xc5\xa1\xc4\x8du tudi tankoplastne kompozitne ultrafiltracijske membrane. Membrane, ki se uporabljajo za pridobivanje vode visoke stopnje \xc4\x8distosti, morajo biti izdelane iz materialov, ki so zdru\xc5\xbeljivi s kemikalijami, kot je vodikov peroksid, saj se le-ta uporablja pri rednem \xc4\x8di\xc5\xa1\xc4\x8denju membran.\n_START_SECTION_\nMejna vrednost (angl.\xc2\xa0\xc2\xbbcut-off\xc2\xab) molekulske mase\n_START_PARAGRAPH_\nVelikosti por v ultrafiltracijskih membranah se nahajajo med 0,001 in 0,1 mikrona. Vendar pa je bolj obi\xc4\x8dajno, da kategoriziramo membrane glede na mejno vrednost molekulske mase. Na primer,membrana, ki odstrani raztopljene trdne snovi z molekulsko maso 10.000 in ve\xc4\x8d, ima mejno vrednost 10.000. Razli\xc4\x8dne membrane, celo tiste z isto mejno vrednostjo, bodo imele razli\xc4\x8dno porazdelitev velikosti por. Z drugimi besedami, razli\xc4\x8dne membrane lahko razli\xc4\x8dno dobro odstranijo snovi razli\xc4\x8dnih molekulskih mas. Kljub temu velja mejna vrednost membrane kot koristno vodilo pri izbiri membrane.'